Εμμανουήλ Θεοτόκης

Ο Εμμανουήλ Θεοτόκης (1777-1837) ήταν Έλληνας φιλόλογος, ιστορικός συγγραφέας και πολιτικός. Γεννήθηκε στη Κέρκυρα και ήταν γόνος της ιστορικής οικογένειας των Θεοτόκηδων.

Βιογραφία
Χρημάτισε πρόεδρος της επί Γάλλων τελευταίας Γερουσίας καθώς και της πρώτης του ενωμένου κράτους των Ιονίων νήσων που επικύρωσε το Σύνταγμα το 1817 και τιμήθηκε το 1818 με το μεγαλόσταυρο του Τάγματος των Αγίων Μιχαήλ και Γεωργίου. Διετέλεσε επίσης αντεπιστέλλον μέλος πολλών ευρωπαϊκών Ακαδημιών καθώς επίσης υπήρξε και ο ιδρυτής και ισόβιος πρόεδρος της Βιβλικής Εταιρίας, (προς διάδοση των Ιερών Γραφών στην Ανατολή), στη Κέρκυρα.

To 1816, λίγο πριν τη δημιουργία του Ιονίου Συντάγματος, ίδρυσε την Εταιρία επί προαγωγή της ελληνικής γλώσσης εν Επτανήσω» ή «Εταιρία περί προαγωγής και καλλιεργείας της ελληνικής γλώσσης εις την Επτάνησον με έδρα στην Κέρκυρα. Κύριος σκοπός της εταιρείας, όπως προδήλως αναφέρεται και στο όνομά της, ήταν η καλλιέργεια μιας κίνησης με κύριο στόχο την ενθάρρυνση της ελληνικής γλώσσας στα Επτάνησα. Ο ιδρυτής και εμψυχωτής της Εταιρίας, βαρόνος Εμμανουήλ Θεοτόκης, έδωσε ιδιαίτερη βαρύτητα επίσης στην αθλοθέτηση επάθλων, με τα οποία θα δημιουργούσε κίνητρα για την επίτευξη των σκοπών της εταιρείας. Άλλωστε την εποχή εκείνη, κατά την οποία μόλις είχε συντελεστεί η μετατροπή της Επτανήσου Πολιτείας (1800–1815) σε Ηνωμένον Κράτος των Ιονίων Νήσων (1815–1864), αλλά και προγενέστερα, στην περίοδο των αυτοκρατορικών Γάλλων (1797–1799), ο ίδιος υπήρξε εμπνευστής σειράς ανάλογων αθλοθετημάτων.  Σημαντική επιρροή στην εποχή της δημιουργίας της εταιρίας είχε και η λεγόμενη Πρότασις.

Επίσης, το 1816, ο Θεοτόκης αθλοθέτησε διαγωνισμό με έπαθλα 3 αριστεία και 3 μετάλλια αντίστοιχα, για όποιον νεαρό Ιόνιο, ηλικίας μικρότερης των 24 ετών, θα συνέθετε έργο στην αρχαία ελληνική ή την καθομιλουμένη τότε καθαρεύουσα. Τα μεν δύο αριστεία–μετάλλια ήταν χρυσά, ένα μεγάλο, αξίας 50 ταλλήρων, και ένα μικρό, αξίας 20 ταλλήρων αντίστοιχα, το δε τρίτο αριστείο-μετάλλιο ήταν αργυρό, αξίας 10 ταλλήρων.  

Το πρόγραμμα του διαγωνισμού, δημοσιεύθηκε, το 1816, από την ίδια την εταιρεία ή τον πρόεδρό της, αναδημοσιεύθηκε στην Εφημερίδα της Ιονίου Κυβερνήσεως, επίσης το 1816 και ανατυπώθηκε από το περιοδικό Λόγιος Ερμής, το 1817. Τον Αύγουστο του 1817 παρουσιάσθηκαν τα δοκίμια των συμμετεχόντων νέων σε δημόσια συνεδρίαση των αρμόδιων προς κρίση επιτροπών και εγκρίθηκαν τρία αριστεία τα οποία έλαβαν οι παρακάτω αναφερόμενοι,  τότε νέοι σε ηλικία, συμμετέχοντες:
 Πρώτο αριστείο–μετάλλιο: Νικόλαος Μανιάκης, Πάργιος, μεταγενέστερα καθηγητής στο Ιόνιο Πανεπιστήμιο.
 Δεύτερο αριστείο–μετάλλιο: Ανδρέας Θεοτόκης, Κερκυραίος, γιος του βαρώνου Εμμανουήλ Θεοτόκη και μεταγενέστερα μέλος της Ιονίου Γερουσίας. 
 Τρίτο αριστείο–μετάλλιο: Σπυρίδων Βασιλείου, Πρεβεζάνος.

Σπουδαιότερο από τα έργα του φέρει τον τίτλο "Details sur Corfu", γραμμένο στη γαλλική, που εκδόθηκε στη Κέρκυρα το 1826 και περιλαμβάνει πάσης φύσεως πληροφορίες για τη νήσο.

Παραπομπές

Εξωτερικοί σύνδεσμοι
Εμμανουήλ Θεοτόκης στον Πανδέκτη, του Εθνικού Ιδρύματος Ερευνών

Γερουσιαστές της Ιονίου Πολιτείας
Έλληνες φιλόλογοι
Εμμανουηλ